Resolució de 4 de novembre de 2016, d'inadmissió de les Reclamacions 223/2016 i 224/2016 (acumulades)
Deixar sense efecte dues multes per estacionament indegut d'un vehicle.
La petició que es formula i que es reclama en no haver estat atesa per l'Ajuntament no és d'accés a informació pública, per la qual cosa no correspon a aquesta Comissió la seva revisió.
L'ús indegut i reiterat d'aquesta via de garantia de l'accés a la informació per a pretensions tan llunyanes al seu àmbit d'actuació, com ho són les pretensions d'anul·lació de multes per estacionament indegut d'un vehicle, o de canviar el sentit de circulació del carrer del seu domicili perquè li resulti més fàcil l'accés al seu habitatge suposa un exercici abusiu de la via gratuïta de reclamació i garantia que l'LTAIPBG encomana a aquesta Comissió.
L'article 73 de la Llei 30/1992, de 26 de novembre, del règim jurídic de les administracions publiques i del procediment administratiu comú (LRJPAC), vigent en el moment d'iniciar-se aquest procediment, preveu que l'òrgan que tramita un procediment pugui acumular-lo a d'altres amb els quals tingui una identitat substancial o una connexió íntima.
En el mateix sentit s'expressa l'article 57 de la Llei 39/2015, d'1 d'octubre, del procediment administratiu comú de les administracions públiques.
Aquesta identitat substancial es produeix clarament en el cas de les Reclamacions objecte de Resolució, ja que hi ha una identitat de parts i una coincidència de l'objecte o pretensió de la Reclamació que la fan inadmissible a tràmit.
D'acord amb això, en aplicació dels principis d'economia i simplicitat que han de presidir l'activitat administrativa, i vist que de l'acumulació no se'n deriva perjudici per a les parts ni per a l'interès general, resulta oportú i ajustat a Dret l'acumulació de les Reclamacions identificades en l'antecedent 1 d'aquesta Resolució.
La definició de què és informació pública la conté l'article 2.a LTAIPBG, en dir que als efectes d'aquesta llei, s'entén per informació pública "la informació elaborada per l'Administració i la que aquesta té en el seu poder com a conseqüència de la seva activitat o de l'exercici de les seves funcions".
Aquesta reclamació no té per objecte l'accés de la persona reclamant a informació pública entesa en els termes legalment establerts i abans transcrits, ja que no se sol·licita l'accés a documents o a dades preexistents de l'Administració, sinó que la pretensió en què es fonamenta la reclamació és la presa d'una decisió municipal en sentit favorable a la petició d'anul·lació d'una multa que li havia estat imposada, així com que se li permeti l'accés rodat al carrer en sentit contrari al que actualment està establert per a la circulació de vehicles.
No essent, doncs, la pretensió i objecte de la reclamació una resolució administrativa en matèria d'accés a informació pública, és procedent declarar la inadmissibilitat de la reclamació.
La persona reclamant, representada per la mateixa persona física en qualitat d'administrador únic, ja ha reclamat en una ocasió anterior amb la mateixa pretensió d'anul·lar una multa de trànsit.
Aleshores aquesta Comissió ja va inadmetre a tràmit la Reclamació, argumentant en dret, tot i resultar obvi, que la GAIP no constituïa una instància de recurs o queixa en demanda d'interessos o actuacions en relació amb sancionadors de trànsit.
Efectivament, la Resolució sobre la Reclamació 177/2016, de 31 d'agost, establia ben clarament a la persona reclamant que no corresponia a aquesta instancia de garantia la revisió de les actuacions sancionadores de la policia local.
El fet que s'insisteixi en l'ús d'aquesta institució en interès d'una pretensió que ja ha estat inadmesa a tràmit anteriorment suposa una utilització abusiva d'aquesta via de reclamació i garantia i un perjudici per al bon funcionament i l'ús eficaç dels mitjans personals d'aquesta Comissió, força limitats, que ha de cessar.
En conseqüència, advertim la persona reclamant de la utilització abusiva que està fent d'aquesta via de garantia i la comminem a no tornar a plantejar a aquesta Comissió peticions tan llunyanes al dret d'accés a la informació pública com aquesta.